ITD บวกสวนตลาด รับปัจจัยบวกรอบด้าน โบรกฯ แนะซื้อสะสม
ITD ณ เวลา 10.45น. ราคาอยู่ที่ 7.60 บาท บวก 0.15 บาท หรือ 2.01% สูงสุดที่ 7.60 บาท ต่ำสุดที่ 7.40 บาท มูลค่าซื้อขายที่ 194.23 ล้านบาท ขณะที่ดัชนีตลาดหุ้นไทยโดยรวมลบ 0.13%
7 พ.ค. 2558

ผู้สื่อข่าวรายงานว่า ราคาหุ้นบริษัทบีทีเอส กรุ๊ป โฮลดิ้งส์ จำกัด (มหาชน) หรือ ITD ณ เวลา 10.45น. ราคาอยู่ที่ 7.60 บาท บวก 0.15 บาท หรือ 2.01% สูงสุดที่ 7.60 บาท ต่ำสุดที่ 7.40 บาท มูลค่าซื้อขายที่ 194.23 ล้านบาท ขณะที่ดัชนีตลาดหุ้นไทยโดยรวมลบ 0.13%

บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ทยอยสะสม” หุ้น ITD ราคาเหมาะสม 12 บาท ช่วง 1 เดือนที่ผ่านมา SET INDEX ปรับตัวลง 1.05% และกลุ่มรับเหมาก่อสร้างปรับตัวลง 0.86% จากความล่าช้าของการเปิดประมูลงานโครงการขนาดใหญ่ ขณะที่หุ้นหลักในกลุ่มรับเหมาก่อสร้าง ITD ปรับตัวลงแรงสุด 5.70% ตามมาด้วย STEC -3.21% ส่วน CK +2.00%
โดยปัจจัยบวกที่รออยู่ในช่วงสั้นของ ITD คือ การขึ้นเครื่องหมาย XW วันที่ 11 พ.ค. (วันจันทร์หน้า) สัดส่วน 5 หุ้น ได้ 1 วอแรนต์ คาดว่าจะช่วยจำกัด Downside risk ของราคาหุ้น ITD ในช่วงสั้น
พร้อมติดตามความคืบหน้าการพิจารณาอนุมัติโครงการลงทุนขนาดใหญ่ในเดือนพ.ค.-มิ.ย. ตามที่ รมว.คมนาคม ให้สัมภาษณ์ ทั้งโครงการมอเตอร์เวย์ 3 เส้นทาง โครงการขยายสนามบินสุวรรณภูมิเฟส 2 โครงการรถไฟความเร็วสูงระหว่างไทย-จีน และ ไทย-ญี่ปุ่น และโครงการรถไฟฟ้า 3 เส้นทาง จะช่วย Sentiment เชิงบวกให้แก่กลุ่มรับเหมาก่อสร้าง
นอกจากนี้นายอาคม เติมพิทยาไพสิฐ รมช.คมนาคม ได้ออกมายืนยันถึงการลงนามโครงการทวายเฟสแรกในปลายเดือนพ.ค. หรือต้นเดือนมิ.ย. ณ ปัจจุบัน รอรัฐบาลญี่ปุ่นพิจารณาโครงการ ซึ่งมีความคืบหน้าไปมากแล้ว
ด้านราคา ณ ปัจจุบัน ถือว่าต่ำกว่ามูลค่าของธุรกิจรับเหมาก่อสร้าง 8.50 บาท สะท้อน Downside risk ที่จำกัดมากยิ่งขึ้นของ ITD ขณะที่ราคาเหมาะสม 12.00 บาท ด้วยวิธี Sum of the part ได้แก่ ธุรกิจรับเหมาก่อสร้าง 8.50 บาท, นิคมอุตสาหกรรมทวาย 1.50 บาท และเหมืองโปรแตซ 2.00 บาท